## Dodatne i nove mjere aktivne politike u zapošljavanju

### NN 26/2000 (3.3.2000.), Dodatne i nove mjere aktivne politike u zapošljavanju

# HRVATSKI ZAVOD ZA ZAPOŠLJAVANJE

## OBJAVA

**526**

Temeljem članka 14. Statuta Hrvatskog zavoda za zapošljavanje
(»Narodne novine« br. 118/99) Upravno vijeće Hrvatskog
zavoda za zapošljavanje na sjednici održanoj 14. siječnja
2000. godine donijelo je

### DODATNE I NOVE MJERE AKTIVNE POLITIKE U ZAPOŠLJAVANJU

Upravno vijeće Hrvatskog zavoda za zapošljavanje temeljem
članka 14. donijelo je na sjednici održanoj 14. siječnja
2000. godine dodatne i nove mjere u provedbi Nacionalne politike
zapošljavanja.

Mjere su osmišljene tako da se nastavljaju na postojeće
mjere aktivne politike koje provodi Hrvatski zavod za zapošljavanje
u provedbi Nacionalne politike zapošljavanja. Cilj mjesta
jest dodatno potaknuti zapošljavanje pojedinih kategorija
nezaposlenih osoba za koje se drži da je pri njihovom zapošljavanju
potrebna posebna pomoć. Dodatne se mjere nastavljaju na
postojeće mjere 1., 2., i 4.

Dodatnim mjerama cilja se na sljedeće skupine nezaposlenih:

**Mjera-1D1** Vježbenici (u dijelu državne uprave
i javnih ustanova),

**Mjera-1D2** Osobe KV-VKV zanimanja bez radnog iskustva (u
obrtništvu),

**Mjera 5.** Ženske osobe iznad 45 godina starosti i 20
godina radnog staža, te muške osobe iznad 50 godina
starosti i 25 godina radnog staža,

**Mjera 6.** Invalidne osobe,

**Mjera 7.** Sve registrirane nezaposlene osobe na slabije
razvijenim područjima Republike Hrvatske i Grada Vukovara.

Paket dodatnih mjera za poticanje zapošljavanja eksperimentalni
je program Hrvatskog zavoda za zapošljavanje trajanje kojega
će ovisiti o dinamici odobrenih zahtjeva i financijskim
mogućnostima Zavoda.

**Mjera-1D1** SUFINANCIRANJE VJEŽBENIKA U DRŽAVNOJ
UPRAVI I JAVNIM USTANOVAMA

Ovom mjerom sufinancirat će se zapošljavanje vježbenika
u tijelima državne uprave (ministarstvima) i javnim ustanovama
koje neposredno pružaju usluge u zdravstvu i socijalnoj skrbi,
zapošljavanje znanstvenih novaka (zdravstvene ustanove: bolnice,
domovi zdravlja, poliklinike, rehabilitacijski centri i sl., ustanove
socijalne skrbi: domovi za nezbrinutu djecu, starački domovi
i dr., znanstveno-tehnološke ustanove: fakulteti i instituti
i sl.)

Visina subvencije - Subvencionirat će se bruto plaća
zaposlenika (vježbenika, znanstvenog novaka) u 100% iznosu
prema stručnoj spremi (visoka stručna sprema do
2.000 kuna neto plaće, viša stručna sprema do
1.800 kuna neto plaće i srednja stručna sprema do
1.500 kuna neto plaće) u trajanju vježbeničkog
staža.

**Ciljane skupine nezaposlenih osoba jesu:**

- osobe do 30 godina starosti;

- nezaposlene osobe srednje, više i visoke stručne
spreme bez radnog iskustva u zanimanju (prethodnim radnim iskustvom
ne smatra se radni staž do 6 mjeseci u zanimanju i do 12
mjeseci izvan zanimanja);

- najmanje 6 mjeseci na evidenciji Hrvatskog zavoda za zapošljavanje;

- prednost hrvatskim braniteljima prema članku 21. Zakona
o pravima hrvatskih branitelja.

*Trajanje subvencije*

**Za vježbenike u tijelima državne uprave:**

- osobe srednje stručne spreme do 14 mjeseci

- osobe više stručne spreme do 16 mjeseci

- osobe visoke stručne spreme do 20 mjeseci.

**Vježbenici u javnim ustanovama:**

- bez obzira na stručnu spremu najduže 12 mjeseci.

*Uvjeti koje mora ispunjavati poslodavac*

- popunjen zahtjev i dostavljen Zavodu u roku 30 dana od dana
sklapanja Ugovora o radu,

- zaprimljena prijava potrebe za radnikom,

- poslodavac je uz zahtjev dužan priložiti propisanu
dokumentaciju,

- sklopiti ugovor o radu na određeno vrijeme prema dužini
trajanja subvencije,

- suglasnost Državnog ravnateljstva za upravu i nadležnosti
u upravi (Ministarstvo uprave) za tijela državne uprave u
javne ustanove.

*Isplata sredstava poslodavcu*

- Isplata sredstava obavlja se svaka tri mjeseca (unaprijed);
poslodavac se obvezuje svaka tri mjeseca dostaviti popis sufinanciranih
osoba i dokaze o njihovim isplaćenim plaćama.

**Mjera-1D2** SUFINANCIRANJE ZAPOŠLJAVANJA OSOBA KV -
VKV ZANIMANJA BEZ RADNOG ISKUSTVA U OBRTNIŠTVU

Ovom mjerom sufinanciraju se u obrtništvu skupine osoba KV-VKV
zanimanja bez radnog iskustva, kako nezaposlene osobe s evidencije
Zavoda, tako i djeca koja se izravno iz školskih klupa uključuju
u svijet rada.

*Visina i trajanje subvencije*

- Bruto plaća zaposlenika u iznosu od 100% u trajanju 6
mjeseci temeljem 1.500,00 kuna neto plaće i sveukupnih doprinosa
i poreza na i iz plaće;

- Nakon 6-mjesečnog financiranja poslodavac koristi Mjeru
1., tj. sufinancira mu se 41.4% bruto plaće zaposlenika
u trajanju od 18 mjeseci. Ako se hrvatski branitelj uklapa u ciljanu
skupinu, tad se nakon vježbeničkog staža može
primijeniti Mjera 4., kojom se sufinancira 70% bruto plaće
u 6 mjeseci rada i 50% u daljnjih 12 mjeseci;

- Poslodavac je dužan sa zaposlenikom sklopiti ugovor o radu
na 24 mjeseca, s time da zaposlenika može u prva 3 mjeseca
zamijeniti. Ako zaposlenik ne zadovoljava kriterije poslodavac
može zatražiti aneks ugovora za novu nezaposlenu osobu
iz Hrvatskog zavoda za zapošljavanje.

*Ciljana skupina*

1. Sufinanciranje zapošljavanja osoba KV i VKV zanimanja
bez radnog iskustva, koje su na evidenciji duže od 6 mjeseci
u obrtništvu (izuzev trgovine i ugostiteljstva, pravnih osoba
i zanimanja) u zanimanju za koje su se školovale.

- prednost hrvatskim braniteljima prema članku 21. Zakona
o pravima hrvatskih branitelja;

2. Sufinanciranje zapošljavanja osoba bez radnog iskustva
(KV i VKV zanimanja) koje će završiti školovanje
u školskoj godini 1999/2000. i nadalje svake iduće
godine. Tijekom školske godine stručni suradnici iz
profesionalne orijentacije Hrvatskog zavoda za zapošljavanje
anketirat će djecu koja imaju ugovor o naukovanju u završnim
razredima obrtničkih zanimanja. Obrtnici, kod kojih učenici
obavljaju obveznu praksu, upoznat će se s mogućnošću
šestomjesečnog subvencioniranja troškova rada
učenika, ako istog učenika uzmu u radni odnos po
završetku njegova školovanja uz napomenu da se isti
**ne moraju** prijaviti na evidenciju Zavoda.

*Uvjeti koje mora ispunjavati poslodavac:*

- popunjen zahtjev i dostavljen Zavodu u roku 30 dana od dana
sklapanja Ugovora o radu,

- zaprimljena Prijava potrebe za radnikom,

- poslodavac je uz zahtjev dužan priložiti propisanu
dokumentaciju,

- potpisati ugovor o radu sa zaposlenikom na 24 mjeseca,

- tijekom prva tri mjeseca poslodavac može bez sankcija prekinuti
radni odnos sa sufinanciranom osobom ali je dužan sa Zavoda
uzeti zamjenu u propisanom roku.

- poslodavac se obvezuje da, u roku u kojemu je sklopio ugovor
o radu sa zaposlenikom, neće smanjivati ukupan broj zaposlenika
na neodređeno vrijeme.

*Obveze financirane osobe*

- Financirana osoba s Hrvatskim zavodom za zapošljavanje
potpisuje ugovor o međusobnim pravima i obvezama. U prva tri
mjeseca posloprimac može otkazati ugovor o radu bez sankcija.
Ako nakon tog roka otkaže ugovor iz neopravdanih razloga,
dužan je vratiti 10% sredstava uplaćenih za njegovo
zapošljavanje.

*Povrat sredstava poslodavcu*

- Sredstva se uplaćuju za razdoblje od tri mjeseca, i to
unaprijed. Nakon 3 i 6 mjeseci poslodavac je dužan dostaviti
popis sufinanciranih osoba i dokaze o njihovim isplaćenim
plaćama.

- Za preostalo razdoblje (18 mjeseci) isplata se obavlja u obliku
povrata doprinosa na i iz bruto plaće svaka tri mjeseca
za proteklo tromjesečje (prema pravilima Mjere 1.).

**Mjera 5.** SUFINANCIRANJE ZAPOŠLJAVANJA ŽENSKIH
OSOBA IZNAD 45 GODINA STAROSTI I 20 GODINA RADNOG STAŽA,
TE MUŠKIH OSOBA IZNAD 50 GODINA STAROSTI i 25 GODINA RADNOG
STAŽA

Ovom se mjerom sufinancira zapošljavanje ženskih osoba
iznad 45 godina starosti i 20 godina radnog staža, te muških
osoba iznad 50 godina starosti i 25 godina radnog staža koje
su na evidenciji Zavoda duže od 6 mjeseci.

*Visina i trajanje subvencije*

**Poslodavcu će se subvencionirati:**

- bruto plaća zaposlenika u iznosu od 100% temeljem 2.500
kuna neto plaće i sveukupni doprinosi poreza na i iz plaće
u trajanju od 6 mjeseci, te

- ako poslodavac zaposlenika zadrži u radnom odnosu, Zavod
će poslodavcu vratiti doprinose na i iz bruto plaće
zaposlenika za razdoblje od 12 mjeseci (Mjera 2.)

**Ciljane skupine nezaposlenih osoba jesu:**

- sve nezaposlene osobe navedene kategorije bez obzira na stručnu
spremu,

- najmanje 6 mjeseci na evidenciji Hrvatskog zavoda za zapošljavanje,

- prednost hrvatskim braniteljima prema članku 21. Zakona
o pravima hrvatskih branitelja.

**Uvjeti koje mora ispunjavati poslodavac:**

- popunjen zahtjev i dostavljen Zavodu u roku 30 dana od dana
sklapanja Ugovora o radu;

- zaprimljena Prijava potrebe za radnikom,

- poslodavac je uz zahtjev dužan priložiti propisanu
dokumentaciju,

- sklopiti ugovor o radu na određeno vrijeme u trajanju od
18 mjeseci, uz mogućnost da se u prva tri mjeseca, ako poslodavac
nije zadovoljan zaposlenikovim radom, nakon obavljene ocjene uspješnosti
rada, može sa zaposlenikom prekinuti ugovor i sklopiti novi
s drugim zaposlenikom s evidencije nezaposlenih.

*Uvjeti koje mora ispunjavati financirana osoba*

- S Hrvatskim zavodom za zapošljavanje financirana osoba
potpisuje ugovor o međusobnim pravima i obvezama.

- Financirana osoba može poslodavcu podnijeti u prva tri
mjeseca otkaz. Podnese li otkaz nakon toga roka, tad mora Zavodu
vratiti 10% sredstava uloženih u njegovo zapošljavanje.

*Povrat uplaćenih doprinosa poslodavcu*

- U prvih 6 mjeseci isplata sredstava se obavlja svaka tri mjeseca
unaprijed. Nakon prvog a i drugog tromjesečja poslodavac
je dužan dostaviti popis sufinanciranih osoba i dokaze o
njihovim isplaćenim plaćama.

- Isplata za sve ostalo razdoblje obavlja se u obliku povrata
doprinosa na i iz bruto plaće svaka tri mjeseca za proteklo
tromjesečje (prema pravilima Mjere 2.).

**Mjera 6.** SUFINANCIRANJE ZAPOŠLJAVANJA INVALIDNIH
OSOBA

*Visina i dužina subvencije*

Poslodavcu će se subvencionirati:

- 80% troškova nastave (instruktaže) i materijalnih
troškova osposobljavanja, kao i dio plaće zaposlenika
u visini iznosa minimalne novčane pomoći za vrijeme
osposobljavanja u trajanju od 12 mjeseci za prvu skupinu invalidnih
osoba;

- 60% troškova nastave (instruktaže) i 20% materijalnih
troškova osposobljavanja, kao i dio plaće zaposlenika
u visini minimalne novčane pomoći u trajanju 12 mjeseci
za drugu skupinu invalidnih osoba. Poslodavac je invalidnu osobu
dužan zaposliti na određeno vrijeme dok traje osposobljavanje;

- po isteku osposobljavanja potrebna je provjera uspješnosti,
odnosno postignute samostalnosti u radu:

ako poslodavac osposobljenu osobu želi zadržati na
neodređeno vrijeme, tad će mu Zavod isplatiti jednokratnu
novčanu stimulaciju od 2.000 DEM (u kunskoj protuvrijednosti)
uz uvjet da osposobljenu osobu zadrži u radnom odnosu najmanje
24 mjeseca,

ili

ako poslodavac želi, tad postoji mogućnost kreditiranja
troškova adaptacije radnog mjesta uz obvezu zadržavanja
zaposlenika u radnom odnosu najmanje za odobreno razdoblje otplate
kredita,

ili

ako to invalidna osoba koja je prošla predviđeno razdoblje
osposobljavanja želi, tad postoji mogućnost kreditiranja
adaptacije vlastitoga radnog mjesta (npr. kupnja računala
za slijepe, uređaja prilagođenih za rad na radnom mjestu
i sl).

*Ciljane skupine nezaposlenih osoba:*

- invalidne osobe po rješenju nadležnog organa čija
je invalidnost utvrđena do 15. godine života (djeca i
omladina sa smetnjama u razvoju), te

- ostale invalidne osobe po rješenju nadležnog organa
(invalidi Domovinskog rata, invalidi rada sa smanjenom radnom
sposobnošću, mirnodobski vojni invalidi i civilni ratni
invalidi).

**Mjera 7.** SUFINANCIRANJE ZAPOŠLJAVANJA NEZAPOSLENIH
OSOBA U SLABIJE RAZVIJENIM PODRUČJIMA REPUBLIKE HRVATSKE
I GRADA VUKOVARA

Ova mjera istovjetna je mjeri koja se predlaže u okviru Nacrta
prijedloga Zakona o poticajima razvitku slabije razvijenih područja
Republike Hrvatske i Grada Vukovara, kojom je predviđeno da
se sredstva za primjenu mjere planiraju u okviru državnog
proračuna.

*Visina i trajanje subvencije*

- 70% bruto plaća u prvoj godini,

- 50% bruto plaće u drugoj godini,

- iznos u protuvrijednosti od 2.000 DEM ako poslodavac zaposlenika
zadrži u radnom odnosu na neodređeno vrijeme, nakon isteka
24 mjeseca,

- mogućnost korištenja svih ostalih mjera Zavoda ako
kod poslodavca za to postoji interes.

*Ciljane skupine*

- sve nezaposlene osobe.

*Uvjeti koje mora ispunjavati poslodavac:*

- popunjen zahtjev i dostavljen Zavodu u roku 30 dana od dana
sklapanja Ugovora o radu,

- zaprimljena Prijava potrebe za radnikom,

- poslodavac je uz zahtjev dužan priložiti propisanu
dokumentaciju,

- sklopiti ugovor o radu na određeno ili neodređeno vrijeme
na 24 mjeseca.

*Isplata doprinosa poslodavcu*

- isplata se vrši za svako tromjesečno razdoblje,
a poslodavac je svaka tri mjeseca dužan podnijeti pismeni
poziv na plaćanje s dokazom o isplati plaća financiranim
osobama.

Predsjednik
Upravnog vijeća
**Niko Gunjina,** v. r.

Ostalo, NN 26/2000-526